Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 183/10)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„BOLGHERI“

PDO-IT-A1348-AM02

Dátum oznámenia: 8.2.2022

OPIS A DÔVODY SCHVÁLENEJ ZMENY

1. „Bolgheri“ bianco (biele) – Označenie odrôd viniča, z ktorých sa víno získava

OPIS

Odrodové zloženie „Bolgheri“ Bianco:

„Vermentino: od 0 do 70 %,

Sauvignon: od 0 do 40 %,

Trebbiano toscano: od 0 do 40 %.

Ďalšie biele odrody viniča vhodné na pestovanie v regióne Toskánsko, zastúpené vo vinohradoch, sa môžu používať pri výrobe tohto druhu vína samostatne alebo v kombinácii, najviac však do 30 %.“

sa mení a dopĺňa takto:

„Chránené označenie pôvodu „Bolgheri“ Bianco je vyhradené pre víno vyrobené z hrozna z vinohradov poľnohospodárskych podnikov, s nasledovným odrodovým zložením:

„Vermentino: od 0 do 100 %,

Sauvignon: od 0 do 100 %,

Viognier: od 0 do 100 %.

Ďalšie biele odrody viniča vhodné na pestovanie v regióne Toskánsko, zastúpené vo vinohradoch, sa môžu používať pri výrobe tohto druhu vína samostatne alebo v kombinácii, najviac však do 40 %.“

DÔVODY:

Odrodová skladba bola aktualizovaná tak, aby odrážala aktuálnu situáciu a umožnila vývoj druhu vína, akým je Bianco „Bolgheri“.

Ide najmä o to, že Trebbiano sa už roky v Bolgheri nevysádza, zatiaľ čo Sauvignon Blanc a Viognier sa po odrode Vermentino stali dvomi hlavnými bielymi odrodami. Z tohto dôvodu boli na základe skúseností, ktoré priniesli vynikajúce výsledky z hľadiska kvality, obe odrody, a teda Sauvignon Blanc a Viognier, zahrnuté do odrodovej skladby druhu „Bianco“.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Bod 7 – Muštové odrody

— ŠPECIFIKÁCIA VÝROBKU: Článok 2 – Odrodová skladba – Odsek 1.

2. Doplnkové odrody:

OPIS:

Vypúšťa sa nasledovný odsek a príslušný zoznam doplnkových odrôd, ktoré môžu byť zahrnuté do CHOP „Bolgheri“.

„Príloha 1 obsahuje doplnkové odrody, ktoré sa môžu používať na výrobu uvedených vín zapísaných do národného registra muštových odrôd schváleného ministerským výnosom zo 7. mája 2004 (uverejneným v Úradnom vestníku č. 242 zo 14. októbra 2004) a jeho následnými aktualizovanými verziami.“

DÔVODY:

Keďže doplnkové odrody, ktoré možno použiť na výrobu vín s CHOP „Bolgheri“, sú tie, ktoré sa uvádzajú ako vhodné na pestovanie v regióne Toskánsko, zoznam týchto doplnkových odrôd sa zo špecifikácie výrobku vypustil.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Zmeny sa nedotkli žiadneho bodu.

— ŠPECIFIKÁCIA VÝROBKU: Článok 2 – Odrodová skladba – Odsek 5.

3. Maximálny výnos pre hrozno určené na výrobu vína

OPIS:

Nasledujúci odsek týkajúci sa percentuálneho podielu spracovania hrozna na víno:

„Maximálny výnos hrozna v hotovom víne nesmie prekročiť 65 % v prípade vína ‚Bolgheri‘ Bianco, Vermentino a Sauvignon. Ak tento výnos prekročí uvedený percentuálny podiel, pričom zostane pod úrovňou 70 %, prebytok sa nemôže označiť chráneným označením pôvodu. Nad 70 % stráca celá dávka právo na označenie chráneného označenia pôvodu.“

sa mení a dopĺňa takto:

„Maximálny výnos hrozna v hotovom víne nesmie prekročiť 70 % v prípade vína ‚Bolgheri‘ Bianco, Vermentino a Sauvignon. Ak tento výnos prekročí uvedený percentuálny podiel, pričom pôjde o menej ako 75 %, prebytok sa nemôže označiť chráneným označením pôvodu. Nad 75 % stráca celá dávka nárok na chránené označenie pôvodu.“

DÔVODY:

Pri zmene výnosu zo 65 % na 70 % v prípade bielych druhov sa zohľadňuje preukázaná skutočnosť, ktorou je vysoká výnosnosť hrozna, najmä pri odrode Vermentino, ktorú potvrdili mnohé štúdie a výskumy preukazujúce zachovanie ich výrobnej kvality. Výnos spracovania vo výške 70 % je rovnaký ako v prípade ostatných hlavných označení, ktoré používajú odrody na výrobu CHOP „Bolgheri“.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Bod 5 — Časť 5.2. – Maximálne výnosy

— ŠPECIFIKÁCIA VÝROBKU: Článok 5 – Normy vinifikácie – Odsek 5 (posledný odsek)

4. Organoleptické vlastnosti

OPIS:

Opis organoleptických vlastností týkajúcich sa intenzity farby pri uvedení nasledovných druhov na trh:

„Bolgheri“ Bianco:

farba: slamová,

‚Bolgheri‘ Vermentino:

farba: slamová,

‚Bolgheri‘ Sauvignon:

farba: slamová.“

sa mení a dopĺňa takto:

„Bolgheri“ Bianco:

farba: od slamovej po zlatožltú rôznej intenzity;

‚Bolgheri‘ Vermentino:

farba: od slamovej po zlatožltú rôznej intenzity;

‚Bolgheri‘ Sauvignon:

farba: od slamovej po zlatožltú rôznej intenzity.“

DÔVODY:

V priebehu rokov sa pri výrobe výrobkov zvyklo uprednostniť používanie oceľových nádob a veľmi krátke obdobia výroby s cieľom mať víno pripravené v priebehu roka nasledujúceho po zbere. V poslednom čase, najmä v prípade „Bolgheri“ Bianco a iných druhov označovaných bielymi odrodami sa stávajú čím ďalej tým rozšírenejšie postupy, ako sú primárna fermentácia a zrenie v drevených sudoch, a to aj počas dlhšieho obdobia. Z hľadiska intenzity farby to vedie nielen k vyššej koncentrácii, ale aj k nasýtenejším žltým odtieňom. Vzhľadom na uvedené skutočnosti, ako aj na zvýšené používanie iných odrôd pri sceľovaní, a to najmä odrody Viognier, sa považovalo za vhodné neobmedzovať farebné spektrum na slamovú farbu, čo by v súčasnej situácii predstavovalo výrazné obmedzenie.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Bod 4 — Opis vín

— ŠPECIFIKÁCIA VÝROBKU: Článok 6 – Vlastnosti konzumných vín

5. Širší zemepisný celok oblasti zodpovedajúcej chránenému označeniu pôvodu – Označovanie

OPIS:

Na etikete sa musí odteraz uvádzať okrem chráneného označenia pôvodu „Bolgheri“ aj názov širšej zemepisnej jednotky „Toscana“ pri dodržiavaní nasledovného postavenia:

„Na etiketách fliaš alebo iných nádob, do ktorých sa balia vína ‚Bolgheri‘, sa musí uvádzať zemepisný pojem ‚Toscana‘ takto:

a) pojem ‚Toscana‘ sa musí uvádzať písmenami veľkosti, ktorá nepresahuje polovicu veľkosti písma použitého pre názov ‚Bolgheri‘;

b) pojem ‚Toscana‘: — musí byť povinne umiestnený v zornom poli, v ktorom sú uvedené povinné údaje, a v tomto poli musí byť uvedený bezprostredne pod názvom ‚Bolgheri‘ a zodpovedajúcim osobitným tradičným pojmom ‚denominazione di origine controllata‘ a zodpovedajúcim označením druhu (Superiore/Rosso/Vermentino/Bianco/Sauvignon), — ak sa nepovinne vyskytne aj mimo zorného poľa uvedeného v predchádzajúcej zarážke, musí sa v každom prípade spájať s názvom ‚Bolgheri‘ a byť uvedený pod samotným názvom ‚Bolgheri‘ a všetkými prípadnými označeniami (osobitný tradičný pojem ‚denominazione di origine controllata‘ a prívlastky druhu).

Povinnosťou uvedenou v tomto odseku nie je dotknuté odstránenie etikiet, ktoré nie sú označené pojmom ‚Toscana‘, ktoré vlastnia príslušné podniky k dátumu nadobudnutia účinnosti vnútroštátneho pozmeňujúceho rozhodnutia týkajúceho sa balenia šarží výrobkov zo zberu v roku 2021 a z predchádzajúcich zberov.“

DÔVODY:

Využila sa možnosť ponúknutá v článku 55 delegovaného nariadenia (EÚ) 2019/33. Integrácia poskytuje konečnému spotrebiteľovi presné informácie o zemepisnom pôvode vín. Pokiaľ ide o pravidlá používania zemepisného pojmu „Toscana“, rozhodlo sa o jeho povinnom uvádzaní v záujme zaručenia jednotnosti výrobkov.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Bod 9 — Iné základné požiadavky (balenie, označovanie, ďalšie požiadavky).

— ŠPECIFIKÁCIA VÝROBKU: Článok 7 – Označovanie, opis a prezentácia – Odsek 5.

6. Kontrolný orgán

OPIS:

Kontrolný orgán sa zmenil takto:

Názov a adresa:

VALORITALIA S.r.l Via Venti Settembre, 98/G 00185 Rome (RM) ITALY

Prevádzková jednotka pre regulovanú činnosť:

Via Salita del Presidio, 2. 58054 SCANSANO (GR) ITALY

DÔVODY:

Ide o rozhodnutie združenia výrobcov CHOP „Bolgheri“ prijaté v súlade s vnútroštátnymi právnymi predpismi a právnymi predpismi Európskej únie.

BODY JEDNOTNÉHO DOKUMENTU A ŠPECIFIKÁCIE VÝROBKU, KTORÝCH SA ZMENA TÝKA:

— JEDNOTNÝ DOKUMENT: Zmeny sa nedotkli žiadneho bodu.

— ŠPECIFIKÁCIA VÝROBKU: Článok 10 — Odkaz na kontrolný orgán

JEDNOTNÝ DOKUMENT

1. Názov výrobku

Bolgheri

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. „Bolgheri“ Bianco

STRUČNÝ TEXTOVÝ OPIS

Farba: od slamovej po zlatožltú rôznej intenzity

Vôňa: jemná, delikátna

Chuť: suchá, harmonická, s plnou arómou

Minimálny celkový obsah alkoholu: 11,00 obj. %

Minimálny bezcukorný extrakt: 16,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 18,00 Maximálny celkový obsah oxidu siričitého (v miligramoch na liter)

2. „Bolgheri“ Vermentino

STRUČNÝ TEXTOVÝ OPIS

Farba: od slamovej po zlatožltú rôznej intenzity

Vôňa: delikátna, charakteristická

Chuť: suchá, harmonická, mäkká

Minimálny celkový obsah alkoholu: 11,00 obj. %

Minimálny bezcukorný extrakt: 18,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 18,00 Maximálny celkový obsah oxidu siričitého (v miligramoch na liter)

3. „Bolgheri“ Sauvignon

STRUČNÝ TEXTOVÝ OPIS

Farba: od slamovej po zlatožltú rôznej intenzity

Vôňa: delikátna, charakteristická, mierne aromatická

Chuť: suchá, harmonická

Minimálny celkový obsah alkoholu: 10,50 obj. %

Minimálny bezcukorný extrakt: 18,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 18,00 Maximálny celkový obsah oxidu siričitého (v miligramoch na liter)

4. „Bolgheri“ Rosato

STRUČNÝ TEXTOVÝ OPIS

Farba: ružová

Vôňa: jemne vínová

Chuť: suchá, harmonická

Minimálny celkový obsah alkoholu: 11,50 obj. %

Minimálny bezcukorný extrakt: 18,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 18,00 Maximálny celkový obsah oxidu siričitého (v miligramoch na liter)

5. „Bolgheri“ Rosso

STRUČNÝ TEXTOVÝ OPIS

Farba: rubínová až granátová

Vôňa: intenzívna vínová

Chuť: suchá, harmonická

Minimálny celkový obsah alkoholu: 11,50 obj. %

Minimálny bezcukorný extrakt: 22,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 20,00 Maximálny celkový obsah oxidu siričitého (v miligramoch na liter)

6. „Bolgheri“ Rosso Superiore a „Bolgheri“ označené pojmom „vigna“

STRUČNÝ TEXTOVÝ OPIS

Farba: intenzívna rubínová alebo granátová

Vôňa: vínna, bohatá a elegantná

Chuť: suchá, plná, robustná a harmonická s dobrou elegantnou štruktúrou

Minimálny celkový obsah alkoholu: 12,50 obj. %

Minimálny bezcukorný extrakt: 24,0 g/l

Ostatné analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch Európskej únie.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 20,00 Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

—

5.2. Maximálne výnosy:

1. „Bolgheri“ Bianco, „Bolgheri“ Vermentino a „Bolgheri“ Sauvignon 12 000 kilogramov hrozna na hektár

2. „Bolgheri“ Bianco, „Bolgheri“ Vermentino a „Bolgheri“ Sauvignon 84 hektolitrov na hektár

3. „Bolgheri“ Rosso, „Bolgheri“ Rosato 9 000 kilogramov hrozna na hektár

4. „Bolgheri“ Rosso, „Bolgheri“ Rosato 63 hektolitrov na hektár

5. „Bolgheri“ Rosso Superiore a „Bolgheri“ označené pojmom „vigna“ 8 000 kilogramov hrozna na hektár

6. „Bolgheri“ Rosso Superiore a „Bolgheri“ označené pojmom „vigna“ 56 hektolitrov na hektár

6. Vymedzená zemepisná oblasť

Produkcia hrozna určeného na výrobu vín s chráneným označením pôvodu „Bolgheri“ sa musí uskutočňovať na administratívnom území obce Castagneto Carducci, a najmä v osade Bolgheri, v provincii Livorno, v regióne Toskánsko s vylúčením území nachádzajúcich sa západne od starej trasy štátnej cesty Aurelia.

7. Odrody

Cabernet franc N. – Cabernet

Cabernet sauvignon N. – Cabernet

Merlot N

Sangiovese N.

Sangiovese N. – Sangioveto

Sauvignon B.

Syrah N. – Shiraz

Vermentino B.

Viognier B.

8. Opis súvislostí

„BOLGHERI“

Analýza pôdy a bioklimatické indexy ukazujú, že „Bolgheri“ spĺňa parametre najlepších terroirs na svete. Oblasť sa rozprestiera pozdĺž pobrežia Tyrrhenského mora a je ohraničená líniou stupňovito sa dvíhajúcich kopcov, ktoré v zime chránia pred chladom a v lete prispievajú k miernejším vplyvom mora. Vysoká variabilita pôd, ktorú možno rozdeliť do 27 pôdnych jednotiek, dodáva vínam ich charakteristickú komplexnosť.

Hoci sa v tomto regióne vinič pestuje už tisícročia, súčasné postupy sa konsolidovali až v 80. rokov 20. storočia, pričom sa vychádzalo najmä z pestovania francúzskych odrôd, ktoré v roku 1944 priniesol markíz Mario Incisa della Rocchetta.

Ľudský zásah v oblasti Bolgheri umožnil optimalizáciu výberu <odroda podľa krajinnej jednotky a podľa typu pôdy>. Odrody kodifikované ako odrodová skladba v špecifikácii výrobku, a to tak biele ako červené, sa v tomto smere ukázali byť najlepším výberom z hľadiska kvality pre danú oblasť. Výber pestovateľských postupov ovplyvnil aj ľudský faktor: systém vedenia viniča nesmie byť extenzívny, ale použije sa vinohradnícky špalier so systémom rezania kordón Royat alebo Guoytov rez, vzdialenosti musia zohľadniť dostatočne veľkú hustotu výsadby, aby sa obsiahla nadmerná výroba, čo platí aj pre systém rezania viniča, pri výbere genetického materiálu sa zohľadňujú vlastnosti pôdy a mikroklímy; pestovateľské postupy sú poctivé a nemenné, charakteristické pre vysokú kvalitu pestovania viniča, závlaha je povolená iba ako doplnkové riešenie. Na výrobu vín sa používajú postupy na výrobu červeného vína zavedené v oblasti, ktoré sú náležite diferencované pre základné vína a víno Superiore, pričom týmto vínom sa myslia štruktúrovanejšie vína, ktorých výroba zahŕňa povinnú dobu zrenia a vyzrievania v sudoch a fľašiach. Pri výrobe bieleho a ružového vína sú postupy prispôsobené na to, aby výsledné vína boli svieže, s plnou arómou a harmonické.

Osobitná topografia územia Bolgheri a z nej vyplývajúce agroklimatické vlastnosti umožňujú riadne a úplné dozrievanie hrozna. Variabilita pôdy je kľúčovým faktorom pri zabezpečovaní komplexnosti a stálosti vysokokvalitných vín.

Kvalita vín z oblasti Bolgheri je vždy výsledkom kombinácie viacerých faktorov pôsobiacich na rôznych úrovniach. Pri výbere výrobných oblastí sa vyberajú pôdy najvhodnejšie na výrobu červených vín, ktoré sa líšia od pôd najvhodnejších na výrobu bielych vín. Faktory súvisiace so zemepisnou šírkou a ich vplyvy na každodenný cyklus a slnečné žiarenie sa prepájajú s orografickými faktormi (sklon, expozícia a spád). Výsledkom tejto kombinácie je topoklíma.

Potvrdzuje sa tak vzájomné prepojenie medzi ľudským faktorom a životným prostredím, keďže vyrobené vína sú výsledkom toho, čo sa získalo vo vinohradoch, a neboli vystavené ďalším zásahom, ktoré by viedli k štandardizácii výrobku nezávisle od životného prostredia.

9. Ďalšie základné podmienky (balenie, označovanie, iné požiadavky)

Fľašovanie vo vymedzenej zemepisnej oblasti

Právny rámec:

právne predpisy Európskej únie

Druh ďalšej podmienky:

fľašovanie vo vymedzenej zemepisnej oblasti

Opis podmienky:

Plnenie do fliaš sa musí vykonávať na administratívnom území obce Castagneto Carducci. Fľašovanie sa musí vykonávať vo vyššie uvedenej zemepisnej oblasti, aby sa zachovala kvalita a dobrá povesť výrobku a zaručil jeho pôvod a účinnosť kontrol.

S cieľom chrániť vopred stanovené práva tých, ktorí tradične vykonávali plnenie do fliaš mimo obce Castagneto Carducci, môžu byť udelené individuálne povolenia za podmienok stanovených vnútroštátnymi právnymi predpismi.

Názov širšej zemepisnej jednotky oblasti označenia pôvodu

Právny rámec:

právne predpisy Európskej únie

Druh ďalšej podmienky:

dodatočné ustanovenia o označovaní

Opis podmienky:

Na etiketách fliaš alebo iných nádob, do ktorých sa balia vína „Bolgheri“ CHOP, sa musí uvádzať zemepisný pojem „Toscana“ takto:

a) pojem „Toscana“ sa musí uvádzať písmenami veľkosti, ktorá nepresahuje polovicu veľkosti písma použitého pre názov „Bolgheri“;

b) pojem „Toscana“: — musí byť povinne umiestnený v zornom poli, v ktorom sú uvedené povinné údaje, a v tomto poli musí byť uvedený bezprostredne pod názvom „Bolgheri“ a zodpovedajúcim osobitným tradičným pojmom „denominazione di origine controllata“ a zodpovedajúcim označením druhu (Superiore/Rosso/Vermentino/Bianco/Sauvignon), — ak sa nepovinne vyskytne aj mimo zorného poľa uvedeného v predchádzajúcej zarážke, musí sa v každom prípade spájať s názvom „Bolgheri“ a byť uvedený pod samotným názvom „Bolgheri“ a všetkými prípadnými označeniami (osobitný tradičný pojem „denominazione di origine controllata“ a prívlastky druhu).

Rok produkcie hrozna

Právny rámec:

právne predpisy Európskej únie

Druh ďalšej podmienky:

dodatočné ustanovenia o označovaní

Opis podmienky:

Na fľašiach alebo iných nádobách obsahujúcich vína s chráneným označením pôvodu „Bolgheri“ sa musí uvádzať rok produkcie hrozna.

Nádoby a uzávery

Právny rámec:

právne predpisy Európskej únie

Druh ďalšej podmienky:

dodatočné ustanovenia o označovaní

Opis podmienky:

1 – NÁDOBY:

Pre vína „Bolgheri“, ktoré majú byť uvedené na trh, sú povolené iba nádoby s objemom: 0,375, 0,750, 1,500, 3,000, 6,000, 9,000 a 12,000 litrov.

Nádoba používaná na vína „Bolgheri“ Rosso a Rosso superiore musí byť fľaša tvaru „Bordeaux“ vyrobená z tmavého skla.

Fľaše alebo iné nádoby s objemom menším ako 5 litrov, do ktorých sa vína „Bolgheri“ môžu baliť na účel ich uvedenia na trh, musia spĺňať, a to aj z hľadiska dekorácie, vlastnosti vysoko oceňovaného vína.

ÚZAVERY:

Nádoby vín „Bolgheri“ Rosso superiore, ktoré majú byť uvedené na trh, musia byť uzavreté korkovou zátkou.

Pre ostatné druhy sú povolené systémy uzatvárania stanovené v platných právnych predpisoch.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/17797

(1) Ú. v. ES L 9, 11.1.2019, s. 2.